钦定古今图书集成/明伦汇编/官常典/第347卷 > 杜莘老
## 钦定古今图书集成/明伦汇编/官常典/第347卷 > 杜莘老

按《宋史》本传：“莘老，字起莘，眉州青神人，唐工部甫十
三世孙也。幼岁时方禁苏氏文，独喜诵习。绍兴间，第进士，以亲老不赴。廷对，赐同进士出身，授梁山军教
授，从游者众。秦桧死，魏良臣参大政，莘老疏天下利
害以闻，良臣荐之，主管礼兵部架阁文字。”彗星见东
方，高宗下诏求言，莘老上书论：“彗、盭气所生，多为兵
兆。国家为民息兵，而将骄卒惰，军政不肃。今因天戒
以修人事，思患预防，莫大于此。”因陈时弊十事。时应
诏者众，上命择其议论切当推恩以劝之，后省以莘
老为首，进一阶，迁《敕令》删定官、太常寺主簿，升博士。
轮对，论金将败盟，宜饬边备，勿恃其不来，恃吾有以
待之。上称善再三。南渡后，典秩散失，多有司所记省，
至凶礼又讳不录。显仁皇后崩，议礼有疑，吏皆拱手，
莘老以古义裁定。大敛前一日，宰相传旨问含玉之
制，莘老曰：“礼院故实所不载，请以《周礼》典瑞郑元注
制之，其可。”因立具奏。上览之曰：“真礼官也。”及虞祭，或
谓上哀劳，欲以宰相行事。莘老曰：“古今无是。”卒正之。
迁秘书丞。论江、淮守备，上曰：“卿言及此，忧国深矣。”擢
监察御史，迁殿中侍御史，入对，上曰：“知卿不畏彊御，
故有此授，自是用卿矣。”陈俊卿既解言职，力求去，莘
老因奏事，从容曰：“多事之际，令俊卿辈在论思之地，
必有补益。”上以为然。俊卿辈复留金，遣使致嫚书，传
钦宗凶问，请淮、汉地指索大臣。上决策亲征，莘老疏
奏赞上，且谓：“敌欺天背盟，当待以不惧，勿以小利钝
为异议所摇，谀言所惰，则人心有恃而士气振矣。宜
不限早暮，延见大臣、侍从，谋议国事，申敕侍从、台谏、
监司、守臣，亟举可用之才。”又言：“亲征有期，而禁卫才
五千馀”“老居半，至不能介胄者。愿亟留圣虑。”事皆
施行。带御器械刘炎筦禁中市易，通北贾，大为奸利。
一日，见莘老，辄及朝政，语狂悖，莘老以闻，斥监嘉州
税。知枢密院事周麟之初请使金及嫚书至，闻金将
盛兵犯边，乃大恐，建言不必遣使。莘老劾麟之挟奸
罔上，避事辞难，恐惧至于掩泣，众有哭杀富郑公之
诮。寻与宫观。疏再上，乃责瑞州幸医。承宣使。王继先
怙宠干法，富浮公室，子弟直延阁，居第僭拟，别业外
帑遍畿甸，数十年无敢摇之者。闻边警，亟辇重宝归
吴兴，为避敌计。莘老疏其十罪，上曰：“初以太后饵其
药，稍假恩宠，不谓小人骄横乃尔。”莘老曰：“继先罪擢
发不足数，臣所奏，其大概耳。”上作色曰：“有恩无威，有
赏无罚，虽尧舜不能治天下。”诏继先福州居住，子孙
皆勒停，籍其赀以千万计。诏鬻钱入御前激赏库，专
以赏将士，天下称快。内侍张去为取御马院西兵二
百，髡其顶，都人异之，口语籍籍。莘老弹治，上疑其未
审，不乐。莘老执奏不已，竟罢去为御马院致仕，而莘
老亦以直显谟阁知遂宁府。给事中金安节、中书舍
人刘珙封还制书，改司农少卿。寻请外，仍与遂宁。始，
莘老自蜀造朝，不以家行，高宗闻其清修独处，甚重
之。一日因对，褒谕曰：“闻卿出蜀，即蒲团纸帐如僧然，
难及也。”未几，遂擢用。莘老官中都久，知公论所予夺，
奸蠹者皆得其根本脉络，尝叹曰：“台谏当论天下第
一事，若有所畏，姑言其次，是欺其心，不敬其君者也。”
及任言责，极言无隐，取众所指目者悉击去，声振一
时，都人称骨鲠敢言者必曰“杜殿院”云。治郡课绩，为
诸州最。孝宗受禅，莘老进三议，曰定国是、修内政、养
根本。寻卒，年五十八。